SAMBIRU 25
Ntchifukwa Wuli Tizenga Nyumba za Ufumu, Nanga Zizengeka Wuli?
Nyumba zo tisopiyamu zidanika kuti Nyumba za Ufumu chifukwa chakuti munyumba zenizi, tisambiriyamu fundu za m’Bayibolu zo zikonkhoska Ufumu waku Chiuta, wo wenga mutu wa uteŵeti waku Yesu.—Luka 8:1.
Ndi malu ngo pachitikiya kusopa kwauneneska muchigaŵa chidu. Asani tiluta kuchipharazga uthenga wa Ufumu tinozgeke pa malu ngenanga. (Mateyu 24:14) Nyumba za Ufumu zipambanapambana kukuwa kwaki ndi mo atizizenge kweni zosi zizengeka umampha ndipu kanandi Nyumba ya Ufumu yimoza yigwiriskikiya ntchitu ndi mipingu yinandi. Mu vyaka va pambula kuswera yapa, tazenga Nyumba za Ufumu masawuzandi nganandi [Nyumba za Ufumu 5 pa zuŵa, pa avareji] chifukwa cha unandi wa apharazgi mumipingu. Kumbi ivi vichitika wuli?—Mateyu 19:26.
Zizengeka ndi ndalama zo ziperekeka pa ntchitu yakumanga Nyumba za Ufumu. Ndalama zo ziponyeka mumabokosi, zitumizgika ku ofesi ya nthambi kuti zikagwiri ntchitu ku mpingu ya kuzenga Nyumba ya Ufumu kwambula kulipirisa ndalama zapachanya.
Zizengeka ndi ŵanthu akupambanapambana wo atijipereka kwambula kulipirika. Muvyaru vinandi, mwe Magulu Ngakuzenga Nyumba za Ufumu. Magulu ngenanga, ngaluta ku mipingu yakupambanapambana m’charu chenicho ndipuso kumadera ngakutali kuchigwira ntchitu yakuzenga ndi kusambiza abali akudera lenilo mo angagwiriya ntchitu yo. Muvyaru vinyaki, abali ndi azichi achakuwoniyapu chamampha apempheka kuti awoneriyengi ntchitu yakuzenga ndi kunozga Nyumba za Ufumu muchigaŵa cho apaskika. Ŵara wo atiyiziŵa umampha ntchitu yakuzenga agwira nawu ntchitu yo kweniso alongozga mipingu pa ntchitu yosi yo yigwirika ndipu pajaso abali anyaki wo atijipereka kugwira nawu ntchitu yo. Abali anandi a pa mpingu po pazengeka Nyumba ya Ufumu, atijipereka kuti agwiri ntchitu yeyosi yo angapaskika. Mzimu waku Yehova ndi kujipereka kwa ŵanthu ŵaki ndiku kuchitiska kuti ntchitu yeniyi yiyendengi umampha.—Sumu 127:1; Akolose 3:23.
-
Ntchifukwa wuli nyumba zo tisopiyamu zidanika kuti Nyumba za Ufumu?
-
Kumbi ntchinthu wuli cho chitovya kuti Nyumba za Ufumu zizengeki pacharu chosi chapasi?
tum_Latn tum_Latn tum_Latn tum_Latn nya_Latn tum_Latn unk tum_Latn unk tum_Latn